รัษฏากรพิพัฒน์ รางวัลผู้ก่อการดี เสียภาษีตรงเวลา
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

...กนกวรรณ บุญประเสริฐ
ครั้งนี้ถือเป็นครั้งแรกที่กรมสรรพากร มอบรางวัล “รัษฎากรพิพัฒน์” (Taxpayer Recognition Award) ให้ผู้เสียภาษีเกรดเอ ที่มีวินัยจ่ายภาษีตรง ครบถ้วน และไม่เคยมีประวัติเลี่ยงภาษีมาก่อน ถือเป็นรางวัลเกียรติคุณความดีที่มอบให้แก่ผู้เสียภาษีที่ควรแก่ค่าความยกย่องเชิดชูเกียรติการปฏิบัติด้านภาษี ที่แสดงให้เห็นถึงคุณภาพและมาตรฐานความน่าเชื่อถือเป็นรางวัลสำหรับความรับผิดชอบในหน้าที่ของผู้เสียภาษีที่ดีมีส่วนสร้างชาติและก่อประโยชน์ต่อประเทศส่วนรวม 
โดย อภิสิทธิ์ เวชชาชีวะ นายกรัฐมนตรี เป็นประธานในการมอบรางวัลให้แก่ผู้เสียภาษีที่ได้รับการคัดเลือก 99 คน ตามหลักเกณฑ์ที่กรมสรรพากรกำหนด
แยกเป็น 3 กลุ่ม กลุ่มแรกเป็นผู้เสียภาษีตั้งแต่ 500 ล้านบาทขึ้นไป ประกอบกิจการไม่น้อยกว่า 3 ปี มีทุนจดทะเบียนชำระแล้วเกิน 5 ล้านบาท และยื่นแบบ ภ.ง.ด.50 ภายในกำหนดเวลาต่อเนื่อง 3 รอบระยะเวลาบัญชี โดยแสดงรายได้และชำระภาษีเพิ่มขึ้นปีละไม่น้อยกว่า 10% เมื่อเทียบกับรอบระยะเวลาบัญชีที่ผ่านมา (รอบระยะเวลาบัญชีปี 25502552) มี 3 บริษัทได้รางวัล ได้แก่ 1.บริษัท ซีพี ออลล์ 2.บริษัท ไมครอสฟิเดลิโอ (ประเทศไทย) 3.บริษัท โคมัตสุ บางกอก ลีสซิ่ง 
ขณะที่กลุ่มที่ 2 ผู้เสียภาษีนิติบุคคลที่มีคุณภาพเป็นรายจังหวัด มียอดเสียภาษีไม่เกิน 100 ล้านบาทแต่ไม่เกิน 500 ล้านบาท คัดจากผู้เสียภาษีทั้ง 76 จังหวัด ได้ทั้งหมด 76 ราย อาทิ บริษัท โรงพยาบาลรัตนาธิเบศร์ จ.นนทบุรี บริษัท สยามคูโบต้า ลิสซิ่ง จ.ปทุมธานี บริษัท ไฮล์ เอเชีย จ.พระนครศรีอยุธยา บริษัท สยามวิจัยและนวัตกรรม จ.สระบุรี ห้างหุ้นส่วนจำกัด โรงสีปรีชานุกูลกิจ (2003) จ.ลพบุรี เป็นต้น
สำหรับกลุ่มที่ 3 ผู้เสียภาษีบุคคลธรรมดาที่มีคุณภาพ (จำนวน 20 ราย) ประกอบกิจการมาไม่น้อยกว่า 3 ปี ยื่นแบบ ภ.ง.ด.90 ภายในกำหนดเวลาต่อเนื่อง 3 ปีภาษี (ปีภาษี 25502552) เป็นผู้เสียภาษีที่มีความน่าเชื่อถือ และให้ความร่วมมือในการเสียภาษีอากร อาทิ พ.อ.ทรงวิทย์ หนุนภักดี กรุงเทพฯ ชาญวิทย์ กุลหิรัญ จากกรุงเทพฯ สายพิน บุญสุขใจ จากกรุงเทพฯ เมธีนันท์ ธนทวี จากกรุงเทพฯ และพศิน กิมซูวานิช จากกรุงเทพฯ 
กรณ์ จาติกวณิช รมว.คลัง กล่าวว่า รัฐบาลมีความตั้งใจที่จะยกย่องผู้ที่ได้เสียสละทำในสิ่งที่ถูกต้อง คือการทำหน้าที่เป็นพลเมืองดีของประเทศด้วยความเต็มใจเสียภาษีให้แก่รัฐ จะมากหรือน้อยขึ้นอยู่กับความสามารถในการหารายได้ของแต่ละบุคคล เพราะภาษีที่ทุกคนนำส่งให้แก่รัฐ ได้กลับคืนสร้างประโยชน์ให้คนไทยมีคุณภาพชีวิตที่ดี และอยู่ร่วมกันอย่างมีความสุข ซึ่งการสร้างฐานภาษีที่ยั่งยืนที่ดีที่สุด คือการสร้างและพัฒนาผู้ประกอบการ ให้สามารถเข้าถึงแหล่งทุน ขยายกิจการในทุกระดับ ซึ่งรัฐบาลชุดนี้ได้ให้ความสำคัญมาอย่างต่อเนื่อง โดยหวังว่าเมื่อพวกเขาแข็งแรง และเติบโตขึ้น ก็จะเข้ามาเป็นส่วนหนึ่งของฐานภาษีร่วมเป็นพลังที่เข้มแข็งของระบบเศรษฐกิจไทยต่อไป 
จิตรมณี สุวรรณพูล รองอธิบดีกรมสรรพากร กล่าวว่า ที่ผ่านมามีนิติบุคคลเลี่ยงการเสียภาษีเช่น ไม่ลงรายรับ ตั้งรายจ่ายเท็จโดยไม่จ่ายจริง ใช้ใบประกอบภาษีไม่ถูกกฎหมาย ทำบัญชี 2 ชุด ส่วนบุคคลธรรมดาไม่ลงรายรับ ไม่ยืนแบบแสดงรายการฯ สามารถตรวจจับได้จากนิติบุคคลที่หักภาษี ณ ที่จ่ายไว้แล้ว แต่บุคคลธรรมดากลับไม่ยื่นแบบแสดงรายการว่ามีรายได้เป็นต้น 
ดังนั้นการจัดให้มีการแจกรางวัล “รัษฎากรพิพัฒน์” เพื่อยกย่องผู้เสียภาษีถูกต้องและสร้างแรงกระตุ้นให้คนเสียภาษีอย่างถูกต้องเพ่มขึ้นต่อไป 
หทัย สิงหศักดิ์ ผู้เสียภาษีเงินได้บุคคลธรรมดา ประกอบกิจการรับจัดสวน ได้รับการคัดเลือกจาก จ.พิษณุโลก กล่าวว่า สาเหตุที่ได้รับรางวัลนี้ เพราะเป็นคนที่เข้าหาเจ้าหน้าที่เสียภาษีตรงเวลา และเสียภาษีสม่ำเสมอ หรืออย่างกรณีที่ทำธุรกิจแล้วรายได้ไม่พอก็ขอเลื่อนจ่ายออกไป 5 เดือน หรืออย่างในปี 2548 ช่วงนั้นเศรษฐกิจไม่ดี เลยเดินเข้าไปหาเจ้าหน้าที่ขอแบ่งจ่ายภาษีเป็น 3 งวด พอมีเงินก็รีบเอาไปจ่ายภาษี ไม่หนี เวลามีปัญหาอะไรก็เข้าไปปรึกษาเจ้าหน้าที่ บอกว่ามีปัญหา ค้าขายไม่ดี ขอแบ่งจ่ายเป็นรายงวด เจ้าหน้าที่ก็ยอมไม่ว่า เพราะรายได้เราลดจริงๆ ไม่เคยกลัวเจ้าหน้าที่สรรพากรว่าจะมารีดขนห่าน เพราะมีอะไรก็คุยกันได้ 
“เราไม่ควรเลี่ยงภาษี เพราะที่จ่ายไปก็ไม่ได้เยอะแยะอะไร ไม่ถึงกับทำให้เราขาดทุน ขอให้คิดว่าภาษีที่เราจ่ายไปก็เพื่อเอาไปพัฒนาประเทศ คนที่ใช้ภาษีก็ควรจะใช้ให้ดีหน่อย เช่น ควรมีป้ายมาติดบอกเลยว่า ถนนตรงนี้สร้างจากเงินภาษีประชาชน” หทัย กล่าว 
ปิยะวัฒน์ ฐิตะสัทธาวรกุล กรรมการผู้จัดการ บริษัท ซีพี ออลล์ กล่าวว่า บริษัทมีนโยบายเสียภาษีให้ภาครัฐอย่างถูกต้องมานานถึง 20 ปี และให้ความร่วมมือกับเจ้าหน้าที่ทุกอย่าง โดยตั้งแต่ปี 2550 มียอดเสียภาษีเพิ่มขึ้น 10% ทุกปี และถ้าสงสัยก็จะทำจดหมายถามกรมสรรพากรทันที ไม่มีการตัดสินใจหรือคิดเองข้อดีของการเสียภาษี ทำให้บริษัทสามารถรู้ต้นทุนของสินค้าอย่างแท้จริง จนปัจจุบันเซเว่นอีเลฟเว่น มีสาขามากถึง 5,700 สาขา 
ทั้งนี้เชื่อว่าภาครัฐจะนำภาษีมาพัฒนาประเทศ กระจายงบให้แต่ละกระทรวง เพื่อให้กระทรวงกระจายไปยังส่วนต่างๆ ของประเทศ ลดปัญหาช่องว่างคนจน คนรวย ลดความเหลื่อมล้ำ ทำให้คน 65 ล้านคนอยู่ดีกินดี คนที่เกี่ยวข้องได้ประโยชน์จากภาษี เมื่อคนไทยเจริญก้าวหน้าจากการเสียภาษีถูกต้อง เมื่อประเทศชาติก้าวหน้า ธุรกิจของเราก็จะมั่นคงตามไปด้วย 
ธนันชัย ตัณฑเกษม กรรมการบริษัท เกษมไพบูลย์ กล่าวว่า การเสียภาษีถือเป็นหน้าที่ และการมีรางวัลดังกล่าวเพื่อช่วยกระตุ้นให้คนทำเรื่องที่ถูกต้องตามกฎหมาย เพราะภาษีนำไปพัฒนาประเทศได้